**Informatīvais ziņojums "Par Ministru kabineta 2011. gada 13. decembra sēdes protokollēmuma (Nr. 74, 4.§) izpildes gaitu"**

Ministru kabineta 2011. gada 13. decembra sēdē (prot. Nr. 74, 4.§, TA-3054) tika izskatīts Ekonomikas ministrijas sagatavotais likumprojekts "Par Viltošanas novēršanas tirdzniecības nolīgumu starp Eiropas Savienību un tās dalībvalstīm, Austrāliju, Kanādu, Japānu, Korejas Republiku, Meksikas Savienotajām Valstīm, Marokas Karalisti, Jaunzēlandi, Singapūras Republiku, Šveices Konfederāciju un Amerikas Savienotajām Valstīm" (turpmāk – likumprojekts). Atbilstoši Ministru kabineta sēdes protokollēmumam minētais likumprojekts tika atbalstīts. Tāpat tika atbalstīta likumprojektā minētā Nolīguma parakstīšana un uzdots Ekonomikas ministrijai pēc Nolīguma parakstīšanas iesniegt Valsts kancelejā tā precizēto tekstu tālākai virzībai Saeimā.

Lai Nolīgums stātos spēkā ES teritorijā, tam atbilstoši Līguma par ES darbību 218. pantam bija nepieciešama arī Eiropas Parlamenta piekrišana. 2012. gada 4. jūlijā Eiropas Parlaments iebilda pret Nolīguma noslēgšanu.

Attiecīgi, pēc vairākkārtējiem Eiropas Savienības dalībvalstu aicinājumiem Eiropas Komisijai atsaukt priekšlikumu, uz kura pamata Eiropas Savienības dalībvalstis uzsāka iekšējās apstiprināšanas procedūras, 2015. gada 7. marta Eiropas Savienības Oficiālajā Vēstnesī tika publicēts Eiropas Komisijas atsaukto priekšlikumu saraksts 2015/C 80/08. Tajā ir iekļauts "Priekšlikums Padomes lēmumam par to, lai noslēgtu tirdzniecības nolīgumu viltojumu novēršanas jomā starp Eiropas Savienību un tās dalībvalstīm, Austrāliju, Kanādu, Japānu, Korejas Republiku, Meksikas Savienotajām Valstīm, Marokas Karalisti, Jaunzēlandi, Singapūras Republiku, Šveices Konfederāciju un Amerikas Savienotajām Valstīm" (2011/0167 (NLE)), uz kura pamata tika izstrādāts likumprojekts.

Ņemot vērā minēto, Nolīgums un likumprojekts ir zaudējuši aktualitāti. Tādējādi, lūdzu izbeigt 2011. gada 13. decembra Ministru kabineta sēdes protokollēmuma (Nr. 74, 4.§) izpildes kontroli.

Ekonomikas ministre D. Reizniece-Ozola

Vīza:

Valsts sekretāra pienākumu izpildītājs –
valsts sekretāra vietnieks J. Spiridonovs